Risiko for kortslutning i BMW plugin-hybrider

Det er ikke engang en uge siden at Ford måtte stoppe leveringen af den umådeligt populære Ford Kuga plugin-hybrid på grund af brandfare. Nu er BMW i en lignende situation – og ligesom Ford sætter BMW leverancen på pause indtil problemet er løst.

I modsætning til Ford Kuga, hvor der angiveligt er fire bekræftede tilfælde af brand, er der dog ikke rapporteret om nogen uheld med BMW’erne.

I BMW’ernes tilfælde er det en forkert svejsning i højspændingsbatteriet, der er problemet. I sjældne tilfælde kan svejsningen føre til en kortslutning i batteriet. Det er udelukkende modeller, der er produceret mellem 13. marts og 6. august 2020, der kan være ramt af problemet.

Til gengæld kan fejlen risikere at findes på en hel stribe forskellige modeller, nemlig:

3-serie

3-serie Touring

X1

X2

X3

X5

2-serie Active Tourer

5-serie

5-serie Touring

7-serie

Mini Countryman

Det understreges, at det udelukkende er plugin-hybrider, der kan være ramt af problemet, ikke modellerne med forbrændingsmotor. Ejere opfordres til at kontakte BMW øjeblikketligt – og i øvrigt afholde sig fra at oplade bilerne.

Inspektionen på værkstedet tager lidt over en halv time, men i tilfælde af at bilen skal repareres, vil det tage længere tid end det. Der er i alt 4.460 eksemplarer over hele verden, der kan være ramt af problemet.

Herhjemme er omkring 115 eksemplarer i BMW’s søgelys, oplyser Mette Bøgeskov Lolholm, fra BMW Danmark. Der er dog kun et enkelt eksemplar på vejene (og ejeren har fået besked). Resten står stadig hos forhandlere og fejlen vil blive udbedret inden bilerne leveres til kunderne, hvilket naturligvis kan føre til en lille forsinkelse i leveringen.

Risiko for kortslutning i BMW plugin-hybrider